**Informatīvais ziņojums**

**“Par Eiropas Savienības Ārlietu padomes Kopējās tirdzniecības politikas jautājumos 2020. gada 9.jūnija videokonferencē izskatāmajiem jautājumiem”**

2020. gada 9.jūnijā notiks neformāla Eiropas Savienības Ārlietu padomes Kopējās tirdzniecības politikas jautājumos videokonference. Sanāksmē plānots pārrunāt aktuālo situāciju Pasaules tirdzniecības organizācijas (turpmāk – PTO) jautājumos, kā arī pieskarties COVID-19 pandēmijas tirdzniecības aspektiem.

1. Pasaules Tirdzniecības organizācijas (PTO) aktualitātes

Padome apspriedīs aktuālos jautājumus Pasaules Tirdzniecības organizācijā (PTO) – nākamā ģenerāldirektora atlasi un tirdzniecības politikas, t.sk. PTO lomu, reaģējot uz COVID-19 pandēmiju.

Pēc PTO ģenerāldirektora R. Azevedu (*R. Azevêdo*) paziņojuma par atkāpšanos š.g. augustā, t.i. gadu pirms pilnvaru termiņa beigām, kandidātu atlase un nākamā ģenerāldirektora iecelšana ir šī brīža prioritāte. Atlases process tiks uzsākts 8. jūnijā ar vienu mēnesi kandidātu izvirzīšanai. Mērķis ir līdz septembrim panākt PTO dalībvalstu konsensu par nākamo ģenerāldirektoru.

Aktuāls jautājums ir tirdzniecības politikas, t.sk. PTO, loma, reaģējot uz COVID-19, kā arī domājot par situāciju pēc pandēmijas. Īstermiņā, daudzām PTO dalībvalstīm prioritārs jautājums ir tirgu atvērtība, lai atvieglotu svarīgāko medicīnas preču, kā arī lauksaimniecības un pārtikas produktu plūsmu. Aktuāls jautājums ir arī tirdzniecības politikas un PTO loma ekonomikas atlabšanas veicināšanā, kā arī risinājumi nākotnei, lai labāk reaģētu uz šādām situācijām, piemēram, medicīnas preču / medikamentu tirdzniecības jautājumi. Vienlīdz aktuāls ir jautājums par pandēmijas ietekmi uz organizācijas darbu un ietekmi uz PTO reformas jautājumiem.

Jūnijā plānotā PTO 12. ministru konference (MC12) ir atlikta uz 2021. gadu, Kazahstāna ir piedāvājusi uzņemt MC12 Nursultānā, Kazahstānā 2021. gada vasarā. Tomēr par MC12 norises laiku un vietu vēl jālemj PTO Vispārējai padomei.

Šobrīd apstājušās arī PTO sarunas, jo daudzas dalībvalstis nav gatavas attālinātam sarunu darbam. Vienlaikus virknei valstu joprojām ir svarīgi ievērot Ilgtspējīgas attīstības 14.6. mērķi zivsaimniecības subsīdiju ierobežošanai – līdz 2020. gadam panākt tādu subsīdiju aizliegumu, kas veicina pārmērīgu zvejas kapacitāti, pārzveju, kā arī nelegālu, nereģistrētu un neregulētu zveju. Lauksaimniecības sarunās  PTO dalībvalstu viedokļi un prioritātes jau iepriekš bija atšķirīgas, taču pandēmija gan apturēja sarunu norisi, gan arī var mainīt dalībvalstu pozīcijas lauksaimniecības produktu tirdzniecības jautājumos. Dalībvalstis vērtē iespējas atsākt sarunu darbu.

Vairākpusējās kopīgo paziņojumu iniciatīvās, kurās iesaistītas tikai ieinteresētās PTO dalībvalstis, darbs iespēju robežās turpinājies attālināti.

* Iniciatīvas par e-komercijas tirdzniecības aspektiem dalībvalstis mazāku grupu ietvaros turpinājušas konsultācijas par tādiem jautājumiem kā tirgus pieeja, patērētāju aizsardzība, e-paraksti un e-mēstules. Laikā no 1. līdz 7. maijam notika vairāki virtuālie semināri par digitālo tirdzniecību un e‑komerciju COVID-19 pandēmijas kontekstā[[1]](#footnote-2). 11. jūnijā ir plānota virtuālā iniciatīvas dalībvalstu sanāksme, lai apmainītos ar informāciju par paveikto laikā kopš pēdējās sanāksmes 11.–14. februārī un diskutētu par tālāko darbu.
* Pakalpojumu iekšzemes regulējuma iniciatīvas dalībvalstis mazu grupu ietvaros turpinājušas konsultācijas par neatrisinātajiem jautājumiem iespējamās vienošanās tekstā. Indikatīvos saistību grafikus līdz šim iesniegušas 27 no iniciatīvā iesaistītajām 54 PTO dalībvalstīm. Jūnijā varētu notikt virtuālā iniciatīvas dalībvalstu sanāksme. Investīciju veicināšanai attīstībai iniciatīvā notiek konsultācijas par iespēju organizēt ikmēneša neformālās sanāksmes, lai turpinātu darbu pie sarunu teksta un dotu iespēju dalībvalstīm iepazīstināt ar saviem priekšlikumiem.
* Mikro, mazo un vidējo uzņēmumu (MSMEs) neformālā darba grupa mazo grupu formātā turpina darbu pie vairākiem priekšlikumiem MSMEs dalības starptautiskajā tirdzniecībā sekmēšanai. Pēc neformālās darba grupas dalībvalstu iniciatīvas 14. maijā tika izplatīta deklarācija, kurai pievienojās 50 PTO dalībvalstis, t.sk. ES, uzsverot MSMEs svarīgumu COVID-19 laikā.

Daudzpušu pagaidu apelācijas vienošanās (MPIA) – Mehānisms ir ārkārtas pasākums un tiks piemērots tikai iesaistītajām PTO dalībvalstīm un tikai līdz brīdim, kad pilnvērtīgi atsāks darboties PTO Apelācijas institūcija. MPIA pievienojušās 21 PTO dalībvalstis. Ir uzsākta arbitru nominācija un jūnijā notiks pirmā atlase, lai jūlijā vienoties par arbitru kopu.

Latvija uzskata, ka Covid-19 krīze parādīja PTO nozīmi tirdzniecības plūsmu analīzē, tirdzniecību ierobežojošo un veicinošo pasākumu monitorēšanā un caurskatāmības nodrošināšanā. PTO noteikumu kopums palīdz nodrošināt to, ka tirdzniecību ierobežojošie pasākumi ir ierobežoti laikā, mērķtiecīgi, proporcionāli un pārredzami. Latvija uzskata, ka pakāpeniski ir jāatjauno PTO darbs, piemēram, virtuālā formā un jāmeklē risinājumi lēmumu pieņemšanai, līdz ir iespējamas klātienes sanāksmes. PTO ģenerāldirektora atlases procesam jābūt iespējami raitam ar mērķi atrasts kompetentu kandidātu ar krīzes vadības dotībām un spēju strukturēt PTO reformas procesu. Nevajadzētu arī kavēties ar sarunu darba atsākšanu, t.sk. par e-komercijas tirdzniecības aspektiem un mikro, mazo un vidējo uzņēmumu (MSMEs) iesaistes starptautiskajā tirdzniecībā atbalstam. Latvijas ieskatā panāktā Daudzpušu pagaidu apelācijas vienošanās ir nozīmīgs solis strīdus noregulēšanas sistēmas saglabāšanā, tāpēc jāpabeidz kvalificētu kandidātu atlase arbitru kopai. PTO darbā jāņem vērā pandēmijā grūtā pieredze – gan PTO darba organizācijā, gan PTO reformas diskusijās.

2. COVID-19 pandēmijas tirdzniecības aspekti.

Pandēmijas kontekstā joprojām liela uzmanība pievērsta tās ietekmei uz globālās ekonomikas funkcionēšanu. Pēdējo mēnešu laikā veiktie pārvietošanās, sociālās un ekonomiskās aktivitātes ierobežošanas pasākumi ir nesuši būtisku negatīvu ietekmi uz ekonomiku. COVID-19 visticamāk nozīmēs arī ilgtermiņa izmaiņas globālās ekonomikas procesos un paradumos. Tāpēc pēckrīzes apstākļos ir svarīgi domāt ne tikai par īstermiņa uzdevumiem atjaunojot – pilnvērtīgu ekonomisko apriti, bet arī censties saskatīt un pielāgoties jaunajiem apstākļiem. COVID-19 ietekme uz ekonomiku plaši apspriesta dažādos formātos, tai skaitā G20, kā arī dažādās ES Padomes formācijās. 2020. gada 16. aprīlī norisinājās iepriekšējā Tirdzniecības ministru videokonference, kuras ietvaros akcentēti globālo piegāžu ķēžu jautājumi, tostarp valstu un reģionu savstarpējā atkarība un nepieciešamība domāt par tās mazināšanu, risku diversificēšanu nākotnē.

Cīņā ar pandēmiju gan dalībvalstu līmenī, gan arī ES līmenī nācās noteikt atsevišķus, īslaicīgus ierobežojumus preču eksportam, lai spētu apmierināt primāri pašu vajadzības. Š.g. 14. martā ar Komisijas Īstenošanas regulu (ES) 2020/402 ES līmenī tika ieviesta eksporta kontroles sistēma attiecībā uz individuālās aizsardzības līdzekļiem, kas vēlāk tika pagarināta. Tomēr, izvērtējot dalībvalstu sniegto informāciju un ievērojot starptautiskās solidaritātes principu globālās pandēmijas laikā, ar 26. maiju šī sistēma tika izbeigta un individuālo aizsardzības līdzekļu eksportam vairs nav nepieciešama eksporta atļauja. Latvija šīs sistēmas darbības laikā ir izsniegusi vienu eksporta atļauju neliela daudzuma aizsargtērpu eksportam uz Ukrainu.

Pandēmijas apkarošanas pasākumu ietvaros arī Latvija nacionālā līmenī spēra soļus primāri nepieciešamo preču vietējā pieprasījuma nodrošināšanai. Pamatojoties uz Ministru kabineta 2020. gada 12. marta rīkojumu Nr.103 “Par ārkārtējās situācijas izsludināšanu” tika notiekti ierobežojumi zāļu un etilspirta eksportam. Ar veselības ministra 2020. gada 2. aprīļa rīkojumu Nr.68 no 3. aprīļa tika noteikts aizliegums farmaceitiskās darbības vairumtirdzniecības uzņēmumiem eksportēt zāles, kas paredzētas Latvijas tirgum un iekļautas Zāļu valsts aģentūras uzturētā sarakstā, uz trešajām valstīm un Eiropas Ekonomikas zonas valstīm. Ar ekonomikas ministra 2020. gada 23.aprīļa rīkojumu Nr. 1-6.1/2020/70 no 25.aprīļa tika noteika uzraudzības kārtība pār etilspirta izvešanu ārpus Latvijas Republikas teritorijas, paredzot nepieciešamību iegūt Ekonomikas ministrijas atļauju (Rīkojums zaudējis spēku). Ņemot vērā, ka šādi pasākumi ierobežo ES Vienotā tirgus pamatprincipu un brīvas preču aprites īstenošanu, Eiropas Komisija aicināja dalībvalstis, kas ierobežojumus noteikušas – arī Latviju, tos pēc iespējas ātrāk atcelt. Neskatoties uz to, Latvijas noteiktais zāļu eksporta aizliegums joprojām ir spēkā, pamatojoties uz cilvēku veselības un dzīvības aizsardzības apsvērumiem.

Pēc dalībvalstu iniciatīvas un lai veicinātu akūti nepieciešamo preču pieejamību š.g. 3. aprīlī Komisija pieņēma lēmumu atļaut uz laiku līdz 31. jūlijam nepiemērot ievedmuitas nodokli un pievienotās vērtības nodokli COVID-19 uzliesmojuma seku apkarošanai nepieciešamo preču (atsevišķu medikamentu, medicīnas ierīču, iekārtu, dezinfekcijas līdzekļu un individuālās aizsardzības līdzekļu) importam no trešajām valstīm. Papildus tam, plašu atbalstu guva Zviedrijas un Nīderlandes aicinājums uzsākt vairākpusējas sarunas PTO ietvaros par tarifu atcelšanu medicīnas precēm (piemēram, zāles, medicīnas un ķirurģiskais ekipējums, u.c.). Komisija šobrīd veic izvērtējumu, tostarp par preču tvērumu un iespēju panākt saistošu vienošanos.

Reaģējot uz COVID-19 rezultātā pieaugušo dažādu valsts atbalsta un tirdzniecību ierobežojošu pasākumu skaitu, ES visos tirdzniecības sadarbības formātos ir uzsvērusi caurskatāmības svarīgumu. Šajā kontekstā ES ir notificējusi PTO COVID-19 rezultātā ieviestos aizsardzības un atbalsta pasākumus, tostarp, individuālās aizsardzības līdzekļu eksporta kontroles sistēmu un valsts atbalsta pasākumu pagaidu ietvaru.[[2]](#footnote-3) PTO Vispārējās padomes 15. maija neformālajā videokonferencē ES aicināja arī citas PTO dalībvalstis nodrošināt caurskatāmību. ES vārdā tirdzniecības komisārs F.Hogans vēstulē ASV Tirdzniecības pārstāvim R.Laithaizeram rosinājis vairākus darba virzienus tālākai sadarbībai, reaģējot uz COVID-19 pandēmijas izraisītajām sekām, tostarp ideju par būtisku medicīnas preču krājumu veidošanu, kā arī aicinājis sadarboties pie atvērta un taisnīga tirgus atjaunošanas, proti, lai krīzes rezultātā ieviestie atbalsta pasākumi un fiskālā politika neturpinātu kropļot tirgu.

Par COVID-19 ietekmi uz globālo ekonomiku notiek diskusija arī starptautisko organizaciju ietvaros. Latvija kopā ar citām ES dalībvalstīm (kopumā pievienojušās 175 valstis) pievienojusies Singapūras ierosinātajam š.g. 20. maija paziņojumam ANO ietvaros par tirgus atvērtību, būtisko preču plūsmu un piegāžu ķēžu savienojamību (“*Open Markets, Flow of Essential Goods and Supply Chain Connectivity*”). Paziņojumā pausts atbalsts daudzpusējai noteikumos balstītai sistēmai un uzsvērta atvērtu tirgu un netraucētu piegāžu ķēžu nozīme Ilgtspējīgas attīstības mērķu izpildē, it sevišķi COVID-19 krīzes kontekstā, kā arī atzīmēti tādi aspekti kā humanitārā palīdzība, pieeja pārtikai un atbalsts MVU. Komisija ES vārdā paziņojumam nepievienojās, jo, lai gan saturiski tas būtu atbalstāms, Komisijas ieskatā ir jau bijuši daudzi līdzīgi paziņojumi citos formātos, kā arī par šo nav bijusi diskusija Padomes Tirdzniecības politikas komitejā.

Lūkojoties uz priekšu un nolūkā pēc iespējas pielāgoties pēckrīzes pasaulei, komisārs F.Hogans arī paudis apņēmību pārskatīt un aktualizēt ES tirdzniecības politiku, sākot darbu pie tā jau tuvākajā laikā. Ir skaidrs, ka ES turpinās būt liberālas un noteikumos balstītas globālās tirdzniecības aizstāve. Tiek runāts par lielākas stratēģiskās autonomijas nodrošināšanu, jo īpaši globālo piegāžu ķēžu kontekstā. Tāpat tiks turpināts darbs pie arvien plašāku ekonomisko iespēju radīšanas (uzlabojot piekļuvi eksporta tirgiem) ES uzņēmumiem, tomēr vienlaikus pastiprināti rūpējoties par aizsardzību no negodīgas trešo valstu konkurences.

Latvijas tāpat kā pārējās pasaules ekonomika COVID-19 apstākļos arī saskaras ar būtiskiem izaicinājumiem ekonomikai, galvenokārt dēļ pandēmijas ierobežošanai noteiktajiem pārvietošanās ierobežojumiem, sociālās distancēšanās noteikumiem. Vistiešāk ietekmētas tādas ekonomikas jomas kā tūrisms, restorānu un ēdināšanas, aviotransporta, izklaides, izglītības sektoros u.c. pakalpojumi. Tieši skarto nozaru pievienotā vērtība veido aptuveni 2,9% no IKP, t. sk. izmitināšana (0,6% no IKP), pasažieru aviopārvadājumi (0,5%), ceļojumu biroju, tūrisma operatoru un rezervēšanas pakalpojumi (0,2%). Arī Latvijas importa un eksporta statistikā, protams, redzamas izmaiņas. Ja šī gada 1.ceturksnī kopumā preču eksporta apjoms audzis par 3,5% salīdzinot ar 2019. gada 1.ceturksni, tad martā tas bijis jau -0,7% iepretim pagājušā gada martam. Daudz būtiskākas izmaiņas vērojamas importa apjomos, kur 1. ceturksnī -2,4% kritums, bet martā jau -8,4% kritums salīdzinot ar 2019. gada attiecīgo periodu.

Sperot pirmos soļus izejas no krīzes kontekstā, 15. maijā Latvija kopā ar Lietuvu un Igauniju vienojās par Baltijas valstu brīvu ceļošanas telpu. Pēc divu mēnešu Baltijas valstu sekmīgās cīņas ar Covid-19 pandēmiju, Baltijas valstis atvēra savas robežas iedzīvotāju savstarpējai ceļošanai. Šis ir nozīmīgs solis, lai valstu ekonomikas sāktu atveseļoties – reģionāla līmeņa ekonomisko aktivitāšu atsākšanās, piemēram, tūrisms un ar to saistītās nozares, dos nepieciešamo grūdienu straujākai izejai no krīzes. Baltijas valstu ciešā sadarbība var kalpot par paraugu citām dalībvalstīm. Ārlietu ministrija turpina strādāt, lai Baltijas valstu kopīgajai telpai ar laiku piesaistītu arī citus reģionālos partnerus, ja tas būs iespējams un izdarāms atbilstoši epidemioloģiskajai situācijai.

Latvijas interesēs ir pēc iespējas ātrāka un pilnvērtīgāka globālās ekonomiskās aktivitātes un ārējo tirgu atgūšanās un atjaunošanās. Ņemot vērā ES dalībvalstu tirgu īpatsvaru Latvijas eksportā, ir svarīgi pēc krīzes turpināt nodrošināt pilnīgu ES Vienotā tirgus funkcionēšanu. Vienlaikus ES jāturpina paplašināt tirdzniecības iespējas, slēdzot jaunus un modernizējot esošos brīvas tirdzniecības nolīgumus. Pēckrīzes apstākļos īpaši svarīgi rūpēties par to, lai tiktu saglabāts atbalsts noteikumos balstītai daudzpusējās tirdzniecības sistēmai, tiktu stiprināta PTO, tiktu ierobežota un novērsta negodīga konkurence globālajā tirdzniecībā un notiktu pastāvīga tiekšanās uz arvien vienlīdzīgākiem spēles noteikumiem. Latvija kopumā atbalsta iniciatīvu pārskatīt ES tirdzniecības politiku un uzskata, ka ES ir skaidri un nepārprotami jāturpina atvērtas un godīgas tirdzniecības politikas kurss.

Iesniedzējs: ārlietu ministrs E. Rinkēvičs

Vīza: valsts sekretārs A. Pelšs

G.Zadraks, 67016240

gints.zadraks@mfa.gov.lv

1. Pasaules ekonomikas forums organizēja semināru “Datu pūsmas un tirdzniecības politika pandēmijas laikā”, Starptautiskā tirdzniecības kamera organizēja divus seminārus par e-maksājumiem un e-dokumentiem, Globālo inovāciju forums organizēja semināru par mazo un vidējo uzņēmumu pieredzi izmantojot digitālos risinājumus pandēmijas laikā. [↑](#footnote-ref-2)
2. <https://trade.ec.europa.eu/doclib/press/index.cfm?id=2140> [↑](#footnote-ref-3)